Ψήφισμα των αντιπρόσωπων των κυβερνήσεων των κρατών μελών, συνελθόντων στο πλαίσιο του Συμβουλίου

της 17ης Οκτωβρίου 2000

για τη συμπλήρωση των ψηφισμάτων της 23ης Ιουνίου 1981, της 30ής Ιουνίου 1982, της 14ης Ιουλίου 1986 και της 10ης Ιουλίου 1995, όσον αφορά την ασφάλιση των διαβατηρίων και άλλων ταξιδιωτικών εγγράφων

(2000/C 310/01)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗ ΕΝΩΣΗΣ; ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Εκτιμώντας τα ακόλουθα:

Με τα ψηφίσματά τους της 23ης Ιουνίου 1981(1), της 30ής Ιουνίου 1982(2), της 14ης Ιουλίου 1986(3) και της 10ης Ιουλίου 1995(4), οι αντιπρόσωποι των κυβερνήσεων των κρατών μελών, συνελθόντες στο πλαίσιο του Συμβουλίου, θέσπισαν διαβατήριο ομοιόμορφου τύπου και αποφάσισαν περί των αναγκαίων προσαρμογών μετά την έναρξη ισχύος της συνθήκης για την Ευρωπαϊκή Ένωση.

Έως τώρα, το ψήφισμα της 30ής Ιουνίου 1982 περιείχε απλώς στο παράρτημα I σημείο B υποδείξεις για τις δυνατότητες ασφάλισης των διαβατηρίων, χωρίς να προδιαγράφει συγκεκριμένο επίπεδο ασφαλείας· αυτό οδήγησε στο να παρουσιάζουν τα διαβατήρια των κατ' ιδίαν κρατών μελών πολύ μεγάλες διαφορές μεταξύ τους· κατά συνέπεια, πολλαπλασιάστηκαν οι παραποιήσεις των διαβατηρίων της Ευρωπαϊκής Ένωσης καθώς και άλλων ταξιδιωτικών εγγράφων των κρατών μελών.

Η καταπολέμηση της παραποίησης εγγράφων συμβάλλει αξιοσημείωτα στην καταπολέμηση του οργανωμένου εγκλήματος και της παράνομης μετανάστευσης στην Ευρωπαϊκή Ένωση και, ως εκ τούτου, θεωρείται από τα κράτη μέλη ως θέμα κοινού ενδιαφέροντος το οποίο είναι ιδιαζόντως σημαντικό.

Συνεπώς, είναι επιθυμητό να πληρούν τα ταξιδιωτικά έγγραφα τα εκδιδόμενα από τα κράτη μέλη όσο το δυνατόν αυστηρότερα κριτήρια όσον αφορά την προστασία από την παραποίηση και η διαμόρφωση των εγγράφων και των χαρακτηριστικών ασφαλείας τους να επιτρέπει να αναγνωρίζονται αποτελεσματικά κατά τον έλεγχο οι τυχόν απόπειρες παραποίησης,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

- να θεσπίσουν τα ελάχιστα πρότυπα ασφαλείας κατά την παραγωγή και την έκδοση νέων ταξιδιωτικών εγγράφων, το ταχύτερο δυνατόν, το αργότερο την 1η Ιανουαρίου 2005 (διαβατήρια) και οχι αργότερα από την 1η Ιανουαρίου 2006 (δελτία ταυτότητας και διαβατήρια βραχυπρόθεσμης διαρκείας ισχύος άνω των έξι μηνών),

- να κρατήσουν τη δυνατότητα να ορίζουν το καθένα για τα ταξιδιωτικά του έγγραφα ακόμη αυστηρότερα κριτήρια ασφαλείας,

- να εφαρμόσουν τα ελάχιστα πρότυπα ασφαλείας σε όλα τα ταξιδιωτικά έγγραφα των κρατών μελών που απαριθμούνται στο παράρτημα II.

ΚΑΙ ΣΥΜΦΩΝΗΣΑΝ ΕΠΙΣΗΣ:

- να δεχθούν τα ελάχιστα πρότυπα ασφαλείας των ταξιδιωτικών εγγράφων των κρατών μελών, όπως εκτίθενται στο παράρτημα I.

(1) ΕΕ C 241 της 19.9.1982, σ. 1.

(2) ΕΕ C 179 της 19.7.1982, σ. 1.

(3) ΕΕ C 185 της 24.7.1986, σ. 1.

(4) ΕΕ C 200 της 4.8.1995, σ. 1.

ΠΑΡΑΡΤΗΜΑ I

ΕΛΑΧΙΣΤΑ ΠΡΟΤΥΠΑ ΓΙΑ ΤΗΝ ΑΣΦΑΛΙΣΗ ΤΩΝ ΤΑΞΙΔΙΩΤΙΚΩΝ ΕΓΓΡΑΦΩΝ

1. Υλικά

Χαρακτηριστικά ασφαλείας για το χαρτί που χρησιμοποιείται για τις σελίδες του ταξιδιωτικού εγγράφου:

- να μην έχει οπτικά λευκαντικά,

- να έχει τουλάχιστο διτονικά υδατόσημα,

- να έχει αντιδραστήρια ασφαλείας για την προστασία έναντι προσπαθειών απόσβεσης με χημικά μέσα.

Ανάλογα με τις δυνατότητες, θα πρέπει να ενσωματώνονται και:

- χρωματιστές ίνες (άλλοτε ορατές, άλλοτε φθορίζουσες υπό υπεριώδη φωτισμό).

Συνιστώνται τα κάτωθι:

- φθορίζοντα υπό υπεριώδες φως δισκία ασφαλείας,

- ταινία ασφαλείας.

Εάν η σελίδα των στοιχείων κατόχου έχει τη μορφή αυτοκόλλητου:

- να μην έχει οπτικά λευκαντικά,

- χρωματιστές ίνες (άλλοτε ορατές, άλλοτε φθορίζουσες υπό υπεριώδη φωτισμό),

- φθορίζοντα υπό υπεριώδες φως δισκία ασφαλείας,

- στο χαρτί που χρησιμοποιείται γι' αυτήν μπορεί να παραλείπεται το υδατόσμο,

- να έχει αντιδραστήρια ασφαλείας για την προστασία έναντι προσπαθειών απόσβεσης με χημικά μέσα.

Στο χαρτί που χρησιμοποιείται για το εξωφυλλο, μπορεί να παραλείπεται το υδατόσημο. Απαιτούνται αντιδραστήρια ασφάλειας μόνο εάν περιλαμβάνονται στοιχεία στην εσωτερική πλευρά του εξώφυλλου (όχι στοιχεία κατόχου).

Στην περίπτωση που η κάρτα διαβατηρίου που ενσωματώνεται στο ταξιδιωτικό έγγραφο για την εγγραφή των στοιχείων κατόχου κατασκευάζεται αποκλειστικά από πλαστικό, δεν είναι συνήθως δυνατό να ενσωματωθούν ο' αυτήν τα σημεία γνησιότητας που χρησιμοποιούνται σε χαρτί. Στα αυτοκόλλητα και στις κάρτες διαβατηρίου, που ενσωματώνονται, η έλλειψη τέτοιων σημείων στα υλικά πρέπει να αντισταθμίζεται από μέτρα στο επίπεδο της εκτύπωσης που υπερβαίνουν τα ακόλουθα ελάχιστα πρότυπα, ή με τη χρήση οπτικώς μεταβλητών σημάτων (ΟΜΣ) (OVD = Optical Variable Device) ή με την τεχνική έκδοσης.

2. Εκτύπωση

Τεχνικές για ασφαλή εκτύπωση:

- Εκτύπωση δαπέδου:

- διχρωμία συμπλέκτων κυματοειδών γραμμών (guilloches),

- ιριδισμός, ει δυνατόν φθοριζόντων χρωμάτων,

- φθορίζουσα στο υπεριώδες φως επιτύπωση,

- σχέδια που προστατεύουν αποτελεσματικά από την παραποίηση (ιδίως στη σελίδα των στοιχείων κατόχου), ενδεχομένως με μικροστοιχεία,

- στο χαρτί διαβατηρίων και στα αυτοκόλλητα πρέπει να χρησιμοποιούνται χρώματα που αντιδρούν.

Η εμφάνιση ("layout") της σελίδας που περιλαμβάνει τα στοιχεία κατόχου πρέπει να τη διακρίνει από τις υπόλοιπες σελίδες του διαβατηρίου.

- Εκτύπωση εντύπου:

- με ενσωματωμένη εκτύπωση μικροστοιχείων (στην περίπτωση που δεν περιλαμβάνονται ήδη στην εκτύπωση δαπέδου).

- Αρίθμηση:

- σε όλες τις σελίδες του εσωτερικού του διαβατηρίου,

- εκτυπωμένη (κατά το δυνατόν με ειδικό τύπο ψηφίων ή στοιχείων και με φθορίζον στο υπεριώδες φως χρώμα) ή διάτρητη ή, επίσης, στις κάρτες που ενσωματώνονται στο διαβατήριο, ενσωματωμένη με την ίδια τεχνική που χρησιμοποιείται για την εκτύπωση των στοιχείων.

Εάν χρησιμοποιείται αυτοκόλλητο για την ενσωμάτωση των στοιχείων κατόχου, θα πρέπει να είναι υποχρεωτική η εκτυπωμένη αρίθμηση με φθορίζοντα χρώματα και ειδικό τύπο ψηφίων.

Στην περίπτωση που για τα στοιχεία κατόχου χρησιμοποιούνται αυτοκόλλητες ή μη πλαστικοποιημένες εσωτερικές σελίδες διαβατηρίου, πρέπει να χρησιμοποιείται, επιπλέον, αποτύπωση που δημιουργεί φαινόμενο λανθάνουσας εικόνας και μικροκείμενο, εκτύπωση μικροστοιχείων και μελάνη με ιδιότητα οπτικής μεταβλητότητας. Σε κάρτες ενσωματωμένες σε διαβατήρια, κατασκευασμένες εξ ολοκλήρου από πλαστικό, θα πρέπει να ενσωματώνονται επίσης πρόσθετα οπτικώς μεταβλητά στοιχεία, αν μη τι άλλο διά της χρησιμοποιήσεως μελάνης με ιδιότητα οπτικής μεταβλητότητας ή άλλων αναλόγων τεχνικών.

3. Ασφάλεια της αναπαραγωγής με φωτοτυπία

Η επιτευχθείσα πρόοδος των ψηφιακών τεχνικών αναπαραγωγής των προσιτών στο ευρύτερο κοινό καθώς και οι απορρέουσες δυνατότητες παραποίησης, απαιτούν μελλοντικά να μελετηθεί η χρήση τελειοποιημένων χαρακτηριστικών ασφαλείας κατά της αναπαραγωγής με φωτοτυπία, με τη μορφή οπτικώς μεταβλητών σημάτων (ΟΜΣ) ή άλλων ανάλογων μέσων. Η ασφάλιση πρέπει να επικεντρώνεται στη σελίδα στοιχείων κατόχου και να βασίζεται στη χρήση αυτοτελούς σύνθετης τεχνολογίας ΟΜΣ ή άλλων ανάλογων μέσων τα οποία θα συμπληρώνουν τις λοιπές τεχνικές ασφαλείας.

Με ενδεδειγμένη ενσωμάτωση των ΟΜΣ ή άλλων ανάλογων μέσων στη στρωματοειδή υφή της σελίδας στοιχείων κατόχου, θα πρέπει να εξασφαλιστεί, κατά το δυνατόν, η προστασία από παραποίηση των στοιχείων κατόχουν, ιδίως εφόσον η σύνδεση των στοιχείων με τους φορείς στοιχείων, η οποία επιδιώκεται με την τεχνική έκδοσης που αναφέρει το σημείο 4, απαιτεί πρόσθετα μέτρα ασφαλείας, και τα χρησιμοποιούμενα υλικά πλαστικοποίησης πρέπει να προστατεύονται αποτελεσματικά από κάθε παραποίηση/απομίμηση.

Λαμβανομένων υπόψη των ελαχίστων προτύπων που περιγράφονται στο σημείο 4 σχετικά με την αναγκαιότητα πλαστικοποίησης, στη σελίδα στοιχείων κατόχου χρησιμοποιούνται οπτικώς μεταβλητά σήματα (ΟΜΣ), τα οποία μπορούν να λαμβάνουν μία από τις ακόλουθες μορφές:

- περιθλαστικών μικροσχημάτων που διαφέρουν ανάλογα με την οπτική γωνία (DOVID = Diffractive Optically Variable Image Device υψηλής ευκρίνειας) τα οποία είναι ενσωματωμένα στην εν θερμώ πλαστικοποιημένη ζελατίνα ή ως επικάλυψη ΟΜΣ, ή, σε αυτοκόλλητα ή σε μη πλαστικοποιημένες χάρτινες εσωτερικές σελίδες, ως επιμεταλλωμένο ΟΜΣ (με βαθυτυπική εκτύπωση),

- ή άλλων ανάλογων μέσων.

Εάν τα στοιχεία κατόχου σε πλαστική κάρτα συμπληρώνονται με εγχάραξη λέιζερ και έχει προστεθεί με τον τρόπο αυτό μεταβλητή εικόνα λέιζερ (CLI = Changeable Laser Image), συνιστάται η εφαρμογή ενός διαφοροποιημένου ΟΜΣ, τουλάχιστον υπό τη μορφή ενός επιμεταλλωμένου DOVID, έτσι ώστε να εξασφαλίζεται η καλύτερη προστασία από τυχόν αναπαραγωγή.

4. Έκδοση

Για να εξασφαλιστεί η δέουσα προστασία των στοιχείων από τις απόπειρες παραποίησης, μελλοντικά, τα στοιχεία κατόχου θα είναι ανάγκη να ενσωματώνεται, μαζί με τη φωτογραφία, και η υπογραφή του κατόχου, αν περιλαμβάνεται στη σελίδα στοιχείων κατόχου, και τα άλλα κύρια στοιχεία κατόχου, σ' αυτό καθαυτό το υλικό του εγγράφου. Οι συμβατικές μέθοδοι προσάρτησης της φωτογραφίας θα αποκλειστούν.

Όσον αφορά ορισμένα υπάρχοντα συστήματα εγγράφων και τα υπό μελέτη σχέδια, μπορούν να χρησιμοποιούνται οι ακόλουθες τεχνικές:

- εκτύπωση λέιζερ,

- θερμομεταφορά (thermo-transfer),

- έγχυση μελάνης,

- φωτογραφική,

- εγχάραξη λέιζερ.

Προκειμένου να διασφαλιστεί ότι τα στοιχεία κατόχου που καταχωρούνται στο διαβατήριο προστατεύονται δεόντως από οιαδήποτε προσπάθεια τροποποίησης, η πλαστικοποίηση εν θερμώ με πλαστικοποιημένο ΟΜΣ ασφαλείας καθίσταται υποχρεωτική, όπου έχουν εφαρμοσθεί τεχνικές εκτύπωσης λέιζερ, θερμομεταφοράς ή φωτογραφικές τεχνικές. Εν πάση περιπτώσει, αποκλείεται στο μέλλον να καταχωρούνται στην εσωτερική όψη εξωφύλλου τα στοιχεία κατόχου. Τα ταξιδιωτικά έγγραφα των κρατών μελών πρέπει να εκδίδονται σε μορφή αναγνώσιμη από μηχάνημα. Η σελίδα με τα στοιχεία κατόχου πρέπει να είναι σύμφωνη με το έγγραφο ICAO 9303, μέρος 1 και μέρος 3, ενώ η τεχνική για την έκδοση πρέπει να πληροί τις προδιαγραφές που ορίζοντα για τα αναγνώσιμα από μηχάνημα έγγραφα.

Η αποτελεσματικότερη μέθοδος πρόληψης από την παράνομη χρήση κλαπέντων ασυμπλήρωτων ταξιδιωτικών εγγράφων, είναι η διαδικασία έκδοσης να πραγματοποιείται σε κεντρικό επίπεδο. Εάν τα ταξιδιωτικά έγγραφα εξακολουθήσουν στο μέλλον να εκδίδονται σε περιφερειακή ή αποκεντρωμένη βάση, θα πρέπει να λαμβάνονται κατάλληλα μέτρα ασφαλείας στους τομείς της υλικοτεχνικής υποστήριξης, της διοίκησης και των τεχνικών. Αυτό ισχύει ιδίως για την αποθήκευση ασυμπλήρωτων εγγράφων και τα αναγκαία εργαλεία για την έκδοση όσον αφορά, για παράδειγμα, την πρόσβαση σε ηλεκτρονικά συστήματα έκδοσης. Τα ασυμπλήρωτα έγγραφα πρέπει να αποθηκεύονται σε κλειδωμένους και κατάλληλα επιβλεπόμενους χώρους. Με τον κατάλληλο προγραμματισμό, τα ηλεκτρονικά συστήματα μπορούν επίσης να χρησιμοποιούνται για την εξακρίβωση της αυθεντικότητας της έκδοσης, για παράδειγμα με την επίθεση ψηφιακών χαρακτηριστικών ("ηλεκτρονική σφραγίδα").

ΠΑΡΑΡΤΗΜΑ II

ΠΕΔΙΟ ΕΦΑΡΜΟΓΗΣ

Οι ελάχιστες προδιαγραφές ασφάλειας εφαρμόζονται στα ακόλουθα ταξιδιωτικά έγγραφα των κρατών μελών:

1. Κοινά διαβατήρια

2. Διαβατήρια δημοσίων λειτουργών, όπως π.χ. υπηρεσιακά διαβατήρια και διπλωματικά διαβατήρια

3. Διαβατήρια βραχυπρόθεσμης διάρκειας με ισχύ άνω των έξι μηνών

4. Έγγραφα υποκατάστασης διαβατηρίου, τα οποία εκδίδονται ως ταξιδιωτικά έγγραφα:

α) υπό μορφή διαβατηρίου (ως βιβλιάριο διαβατηρίου)·

β) ως δελτία ταυτότητας (κατ' αναλογία και σύμφωνα με τις προδιαγραφές του εγγράφου ICAO 9303, μέρος 3).

Τα κράτη μέλη θα προσπαθούν να εφαρμόζουν αυτά τα ελάχιστα κριτήρια ασφαλείας επίσης και στα ταξιδιωτικά έγγραφα τα οποία εκδίδουν για τους υπηκόους τρίτων χωρών ή για απάτριδες.